Brigadier van Upington sterf | Netwerk24
Brigadier van Upington sterf
Deur Anena Burger 28 September 2020 14:30
Brig. Sampie Koopman, stasiebevelvoerder van die Upington-polisiekantoor. Foto: Facebook
Brig. Sampie Koopman, stasiebevelvoerder van die Upington-polisiekantoor, is Sondag dood.
Kol. Mashay Gamieldien, polisiewoordvoerder in die Noord-Kaap, het Koopman (54) se dood bevestig, maar kon nie sê waaraan hy dood is nie.
Genl.maj. Phiwe Mnguni, waarnemende provinsiale bevelvoerder, sê Koopman se skielike en ontydige afsterwe is 'n skok en laat 'n groot leemte in die polisie.
"Namens die bestuur van die polisie, die gemeenskapspolisiëringsforum, lede, personeel en die gemeenskap van die Noord-Kaap, wil ons graag ons innige meegevoel met die Koopman-familie betuig. Ons hoop dat julle berusting in Mattheus 5:4 sal vind."
Koopman het 35 jaar vir die polisie gewerk.
Gamieldien sê Koopman was 'n toegewyde, trotse en lojale polisielid wat in verskeie poste uitgeblink het.
Hy was ook bekend om sy liefde vir sport, maar veral vir sy passie vir rugby en het dié sportsoort in die polisie bevorder.
Koopman was voorheen die senior visepresident van Griekwaland-Wes se Rugbyunie en het tot met sy dood as raadslid gedien.
Monte Engelbrecht, president van die rugbyunie, het Maandag gesê dit is 'n hartseerdag vir rugby en sport in die Noord-Kaap.
"Ons gaan sy waardevolle bydraes oor verskillende aspekte en op verskillende vlakke van die spel beslis mis. Griekwas-rugby betuig ons innige meegevoel met die Koopman-familie."
Hy word deur sy vrou, Nella, en sy kinders, Bonita, Gabriëlla, Roselynn en Charldrich Koopman en Keith Steenkamp, oorleef.